Wnsen vruntlyken grot vnd wes wy gudes vormogen to juwer beheglicheit. Wetet, lefuen vrundes, dat vor wns siit gewesen desse jegenwardighen wnse borgere Laurens Hurla vnde Pauel, wyser dessen brefues, vnd hebbet wns tho kennende gegeuen, dat in juwe stat tho jw sy ein gekomen, Kaupe Säuen geheten, den desse ergenantten wnse borgere wtt der venknisse borgeden hir vamme slothe, dar see grothe manynghe vmme lyden etc. Hir wmme, lefuen vrundes, bidde wy juwe erwerdicheit vruntlyken vnd helpett dessen ergenantten Laurens vnd Pauel also vele also recht wtuiset, welket wy myt juwer erwerdicheit vruntlyken vorschylden willen in eime desgeliken edder grötheren, wor wy mogen. Gode almechttige siit befolen tho ewigen tiden. Gescreuen tho Wyborch des miduekens negest vor suntte Margreten. Borgermestere vnd raatmanne tho Wybo[r]ch etc. Adress: Den ersamen, vorsichttigen, wisen luden, borgemestere vnd raatmannen tho Reual, kome desse breff mit erwerdicheit, etc.